NK-wetgewer betaal nie salarisse oor tegniese foute | Netwerk24
NK-wetgewer betaal nie salarisse oor tegniese foute
Deur Kaydene Davids 15 Mei 2019 19:04
Die Noord-Kaapse wetgewer het Woensdagmiddag laat erken dat salarisse van werknemers nie uitbetaal is nie weens tegniese foute met 'n nuwe stelsel.
Sowat 610 werknemers van die wetgewer is Dinsdagaand laat ingelig dat hulle nie Woensdag salaris sal ontvang nie.
Nathalia Borchard, waarnemende uitvoerende bestuurder van komitees en openbare kommunikasie in die wetgewer, sê dit is hoofsaaklik weens foute met die implementering van 'n nuwe stelsel, asook kapasiteitbeperkinge binne die afdeling menslike hulpbronne.
"Dit is 'n ongewone situasie. Personeel kan nie uit die wetgewergebou werk nie weens gesondheid- en veiligheidsrisiko's en daarom is daar 'n gebrek aan kapasiteit. Die wetgewer kan daarom nie sy mandaat ten volle uitrig nie."
Sy kon nie sê wanneer die salarisse betaal sal word nie.
Ntsikelelo Tsandu, voorsitter van Nehawu se wetgewertak, sê dit is ongehoord dat 'n instelling soos die wetgewer nie sy werknemers kan betaal nie.
"Dit het nog nooit tevore gebeur nie. Dit is onaanvaarbaar. Dit is ernstige wanbestuur en moet ondersoek word.
"Wat moet ons doen? Ons het debietorders wat veronderstel is om afgetrek te word, maar dit kan nie, want daar is nie geld in die bank nie."